62024CJ0619
BREITHIÚNAS NA CÚIRTE (an Cúigiú Dlísheomra)
5 Feabhra 2026 (
*1
)
(Tarchur chun réamhrialú – Comhbheartas eachtrach agus slándála – Bearta sriantacha i bhfianaise ghníomhaíochtaí na Rúise i ndíchobhsú staid na hÚcráine – Rialachán (AE) Uimh. 833/2014 – Airteagal 3i(1) agus (3ad) – Iarscríbhinn XXI – Toirmeasc ar earraí a allmhairiú isteach san Aontas Eorpach lena ngintear ioncam suntasach ar son Chónaidhm na Rúise – Allmhairiú feithicle)
I gCás C‑619/24,
IARRAIDH ar réamhrialú faoi Airteagal 267 CFAE, ó Finanzgericht Düsseldorf (Cúirt Fhioscach Düsseldorf, an Ghearmáin), trí bhreith an 4 Meán Fómhair 2024, a fuarthas ag an gCúirt an 23 Meán Fómhair 2024, sna himeachtaí
JG
v
Hauptzollamt Düsseldorf,
tugann AN CHÚIRT (an Cúigiú Dlísheomra),
agus í comhdhéanta mar seo a leanas: M. L. Arastey Sahún, Uachtarán Dlísheomra, J. Passer, E. Regan, D. Gratsias (Rapóirtéir) agus B. Smulders, Breithiúna,
Abhcóide Ginearálta: L. Medina,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
JG, ag H. Nehm, Rechtsanwalt,
–
Rialtas na Gearmáine, ag J. Möller agus P. E. Wagner, i gcáil Gníomhairí,
–
Rialtas na Seice, ag K. Najmanová, M. Smolek agus J. Vláčil, i gcáil Gníomhairí,
–
Rialtas na hÍsiltíre, M. K. Bulterman agus M. H. S. Gijzen, i gcáil Gníomhairí,
–
an Coimisiún Eorpach, ag M. Carpus-Carcea agus M. Kellerbauer, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú Airteagal 3i(1) de Rialachán (AE) Uimh. 833/2014 ón gComhairle an 31 Iúil 2014 a bhaineann le bearta sriantacha i bhfianaise ghníomhaíochtaí na Rúise i ndíchobhsú staid na hÚcráine (IO 2014 L 229, lch. 1), arna leasú le Rialachán (AE) 2022/576 ón gComhairle an 8 Aibreán 2022 (IO 2022 L 111, lch. 1) agus Airteagal 3i(3ad) de Rialachán Uimh. 833/2014 ón gComhairle an 31 Iúil 2014 a bhaineann le bearta sriantacha i bhfianaise ghníomhaíochtaí na Rúise i ndíchobhsú staid na hÚcráine (IO 2014 L 229, lch.1), arna leasú le Rialachán (AE) 2023/2878 ón gComhairle an 18 Nollaig 2023 (IO L, 2023/2878).
2
Rinneadh an iarraidh seo in imeachtaí idir JG, atá ina náisiúnach de chuid na Rúise agus ina chónaí in Düsseldorf (an Ghearmáin), agus Hauptzollamt Düsseldorf (Príomh-Oifig Custaim Düsseldorf, ‘an Oifig Custaim’) maidir le mótarfheithicil athláimhe a urghabháil ag Oifig Custaim a cheannaigh JG sa Rúis agus a tugadh isteach i gcríoch na Gearmáine ansin.
An dlí lena mbaineann
Cinneadh 2014/512/CBES
3
Foráiltear don mhéid seo a leanas in Airteagal 4k de Chinneadh 2014/512/CBES ón gComhairle an 31 Iúil 2014 a bhaineann le bearta sriantacha i bhfianaise ghníomhaíochtaí na Rúise i ndíchobhsú staid na hÚcráine (IO 2014 L 229, lch. 13), arna leasú le Cinneadh (CBES) 2022/578 ón gComhairle an 8 Aibreán 2022 (IO 2022 L 111, lch. 70), i míreanna 1 agus 6 de:
‘1.   Earraí a ghineann ioncam suntasach don Rúis agus ar an gcaoi sin lena gcumasaítear a gníomhaíochtaí chun staid na hÚcráine a dhíchobhsú, beidh toirmeasc ar na hearraí sin a cheannach, a allmhairiú nó a aistriú, go díreach nó go hindíreach isteach san Aontas, más sa Rúis a thionscnaítear iad nó más ón Rúis a onnmhairíodh iad.
[...]
6.   Déanfaidh an tAontas [Eorpach] na bearta is gá chun na nithe ábhartha atá le cumhdach leis an airteagal seo a chinneadh.’
[Aistriúchán neamhoifigiúil]
Cinneadh 2022/578
4
Foráiltear don mhéid seo a leanas le haithris 6 de Chinneadh Uimh. 2022/578:
‘I bhfianaise thromchúis na staide, agus mar fhreagairt ar an bhfogha a thug an Rúis faoin Úcráin, is iomchuí tuilleadh bearta sriantacha a thabhairt isteach. [...] Is iomchuí freisin srian a chur ar onnmhairí scairdbhreosla agus earraí eile chun na Rúise, chomh maith le srianta breise a thabhairt isteach ar allmhairiú earraí áirithe arna n‑onnmhairiú ag an Rúis nó de thionscnamh na Rúise, lena n‑áirítear gual agus breoslaí iontaise soladacha eile. [...]’
Rialachán Uimh. 833/2014
5
De réir aithris 2 de Rialachán Uimh. 833/2014:
‘An 22 Iúil 2014, chinn [Comhairle an Aontais Eorpaigh] dá dteipfeadh ar an Rúis freagairt do na héilimh a leagadh amach sna conclúidí ón gComhairle Eorpach an 27 Meitheamh 2014 agus ina conclúidí féin an 22 Iúil, go mbeadh sí réidh pacáiste de bhearta sriantacha suntasacha breise a thabhairt isteach gan mhoill. Meastar, dá bhrí sin, gurb iomchuí bearta sriantacha breise a chur i bhfeidhm d’fhonn costas ghníomhaíochtaí na Rúise lena mbaintear bonn a bhaint d’iomláine chríochach, de cheannasacht agus de neamhspleáchas na hÚcráine a mhéadú agus chun réiteach síochánta ar an ngéarchéim a chur chun cinn. Beidh na bearta sin á n‑athbhreithniú agus féadfar iad a chur ar fionraí nó a tharraingt siar, nó féadfar iad a fhorlíonadh le bearta sriantacha eile, i bhfianaise forbairtí ar an láthair.’
[Aistriúchán neamhoifigiúil]
6
Foráiltear don mhéid seo a leanas in Airteagal 3i, a cuireadh leis an Rialachán sin trí Rialachán 2022/576:
‘1.   Earraí a ghineann ioncam suntasach don Rúis agus ar an gcaoi sin lena gcumasaítear a gníomhaíochtaí chun staid na hÚcráine a dhíchobhsú, mar a liostaítear in Iarscríbhinn XXI, beidh toirmeasc ar na hearraí sin a cheannach, a allmhairiú nó a aistriú, go díreach nó go hindíreach isteach san Aontas, más sa Rúis a thionscnaítear iad nó más ón Rúis a onnmhairíodh iad.’
7
Foráiltear don mhéid seo a leanas le hAirteagal 3a, a cuireadh le hAirteagal 3i de Rialachán Uimh. 833/2014 trí Rialachán (AE) 2022/1904 ón gComhairle an 6 Deireadh Fómhair 2022 (IO 2022 L 259 I, lch. 3):
‘Ní bheidh feidhm ag an toirmeasc i mír 1 maidir le ceannacháin sa Rúis atá riachtanach d’fheidhmiú ionadaíochtaí taidhleoireachta agus consalacha an Aontais agus na mBallstát, lena n‑áirítear toscaireachtaí, ambasáidí agus misin, nó le haghaidh úsáid phearsanta náisiúnaigh na mBallstát agus a ngarghaolta’.
8
Leagtar amach an méid seo a leanas in Airteagal 3d(3aa) go (3ad), a cuireadh le hAirteagal 3i de Rialachán Uimh. 833/2014 trí Rialachán 2023/2878:
‘(3aa)   Féadfaidh údaráis inniúla Ballstáit allmhairiú earraí a cheadú, ar earraí iad atá beartaithe le haghaidh úsáid phearsanta ag daoine nádúrtha atá ag taisteal chuig an Aontas nó ag baill dá neasteaghlaigh amháin, atá teoranta d’earraí pearsanta ar leis na daoine aonair sin iad agus ar léir nach bhfuil ceaptha lena ndíol.
(3ab)   Féadfaidh na húdaráis inniúla, faoi réir cibé coinníollacha a mheasann siad a bheith iomchuí, a údarú go dtiocfaidh feithicil a thagann faoi chód [...] [Ainmníocht Chomhcheangailte, AC] 8703 agus nach bhfuil ceaptha lena díol agus atá faoi úinéireacht saoránaigh Ballstáit nó ball neasteaghlaigh a bhfuil cónaí air sa Rúis agus lena haghaidh sin amháin.
(3ac)   Ní bheidh feidhm ag an toirmeasc i mír 1 maidir le mótarfheithiclí a thagann faoi chód AC 8703 a theacht isteach san Aontas ar choinníoll go bhfuil pláta clárúcháin feithiclí taidhleoireachta acu agus go bhfuil siad riachtanach le haghaidh feidhmiú ionadaíochtaí taidhleoireachta agus consalacha, lena n‑áirítear toscaireachtaí, ambasáidí agus misin, nó eagraíochtaí idirnáisiúnta a bhfuil díolúintí acu i gcomhréir leis an dlí idirnáisiúnta, nó le haghaidh úsáid phearsanta a bhfoirne agus a neasteaghlaigh.
(3ad)   Ní choiscfidh an toirmeasc i mír 1 feithiclí atá ar chríoch an Aontais cheana féin ar an 19 Nollaig 2023 ó bheith cláraithe i mBallstát.
[...]’
[Aistriúchán neamhoifigiúil]
9
Bhí an cur síos seo a leanas i gCuid B, faoi chód AC 8703, in Iarscríbhinn XXI de Rialachán Uimh. 833/2014, arna leasú le Rialachán 2022/1904, dar teideal ‘Liosta na n‑earraí agus na teicneolaíochta dá dtagraítear in Airteagal 3i’:
‘[G]luaisteáin agus mótarfheithiclí eile atá deartha go príomha chun [níos lú ná] deichniúr a iompar, lena n‑áirítear vaigíní stáisiúin agus gluaisteáin rásaíochta (gan mótarfheithiclí Uimh. 8702 a áireamh).’
[Aistriúchán neamhoifigiúil]
Rialachán 2022/576
10
Foráiltear don mhéid seo a leanas le haithris 2 de Rialachán Uimh. 2022/576:
‘Tugtar éifeacht le Rialachán (AE) Uimh. 833/2014 do bhearta áirithe dá bhforáiltear i gCinneadh 2014/512/CBES ón gComhairle.’
An díospóid sna príomhimeachtaí agus na ceisteanna a tharchuirtear le haghaidh réamhrialú
11
An 27 Eanáir 2023, cheannaigh an t‑iarratasóir sna príomhimeachtaí, ar náisiúnach de chuid na Rúise é atá ina chónaí in Düsseldorf (an Ghearmáin), mótarfheithicil athláimhe sa Rúis, a chláraigh sé ina ainm sa Rúis agus lenar thaistil sé, an 11 Bealtaine 2023, chuig an bPolainn. Iompraíodh an fheithicil sin, gan pláta cláraithe, ó chríoch an Bhallstáit sin ar leantóir go Düsseldorf.
12
An 28 Lúnasa 2023, dhearbhaigh an t‑iarratasóir sna príomhimeachtaí an fheithicil atá i gceist don Oifig Custaim ar luach custaim EUR 50 390.71, chun í a scaoileadh i saorchúrsaíocht. Trí chinneadh an lá céanna, d’urghabh an Oifig Custaim an fheithicil atá i gceist agus neamhbhailigh sí an dearbhú custaim ar an bhforas go raibh toirmeasc ar a hallmhairiú de réir hAirteagal 3i(1) de Rialachán Uimh. 833/2014, arna leasú trí Rialachán 2022/576.
13
Ós rud é gur dhiúltaigh an Oifig Custaim don ghearán arna thaisceadh ag an iarratasóir sna príomhimeachtaí ar an bhforas céanna leis an bhforas dá dtagraítear sa mhír roimhe seo, thionscain sí caingean i gcoinne an chinnidh an fheithicil atá i gceist a urghabháil os comhair Finanzgericht Düsseldorf (Cúirt Fhioscach Düsseldorf, an Ghearmáin), arb í an chúirt a rinne an tarchur í. Mar thaca leis an gcaingean sin, maíonn an t‑iarratasóir sna príomhimeachtaí go raibh an fheithicil atá i gceist ar chríoch an Aontais Eorpaigh an 19 Nollaig 2023 agus inchláraithe i mBallstát de réir Airteagal 3i(3ad) de Rialachán Uimh. 833/2014 mar sin. Dar leis, ní hamhlaidh nach mbaineann an fhoráil sin ach le feithiclí atá i gcomhréir le coinníollacha Airteagal 3i(3ab) agus (3ac) de Rialachán Uimh. 833/2014 arna leasú le Rialachán 2023/2878. In aon chás, measann an t‑iarratasóir sna príomhimeachtaí nach ngintear ioncam suntasach ar son Chónaidhm na Rúise le hallmhairiú na feithicle atá i gceist, dá bhrí nach gcuirfí cosc trí Airteagal 3i(1) de Rialachán Uimh. 833/2014 arna leasú le Rialachán 2022/576, ar an allmhairiú sin.
14
Dar leis an gCúirt a rinne an tarchur, braitheann toradh na caingne sna príomhimeachtaí, ar an gcéad dul síos, ar cé acu an bhfuil nó nach bhfuil Airteagal 3i(1) de Rialachán Uimh. 833/2014, arna leasú le Rialachán 2022/576, le léiriú sa chaoi nach bhfuil feidhm ag an toirmeasc ar na hearraí a liostaítear in Iarscríbhinn XXI den Rialachán sin, arna leasú le Rialachán 2022/1904, a cheannach, a allmhairiú nó a aistriú isteach san Aontas ach amháin i gcás inar féidir a shonrú go ngintear ioncam suntasach leis na hearraí i gceist ar son Chónaidhm na Rúise dá bhrí go gcuirtear i gcumas di gníomhaíochtaí a dhéanamh lena ndíchobhsaítear staid na hÚcráine.
15
Dá mbeadh freagra diúltach le tabhairt ar an gcéad cheist, ba riachtanach leis an gcúirt a rinne an tarchur a scrúdú, ar an dara dul síos, an bhfuil Airteagal 3i(3ad) de Rialachán Uimh. 833/2014 le léiriú sa chaoi gurb inchláraithe feithicil atá ar chríoch an Aontais an 19 Nollaig 2023 ar feithicil í nach dtagann faoi Airteagal 3i(3ab) nó (3ac) den Rialachán sin, arna leasú trí Rialachán 2022/576, agus a chuirtear cosc ar a hallmhairiú nó a haistriú isteach san Aontas le hAirteagal 3i(1) den Rialachán sin, arna leasú le Rialachán 2022/576, dá bhrí nár mhór don údarás custaim inniúil urghabháil na feithicle atá i gceist a chur ar fionraí.
16
Sna himthosca seo, chinn an Finanzgericht Düsseldorf (Cúirt Fhioscach Düsseldorf) bac a chur ar na himeachtaí agus na ceisteanna seo a leanas a tharchur chuig an gCúirt le haghaidh réamhrialú:
‘1.
An bhfuil Airteagal 3i(1) de Rialachán [Uimh. 833/2014] arna leasú le [Rialachán 2022/576] le léiriú sa chaoi nach bhfuil feidhm ag an toirmeasc ar allmhairiú nó aistriú earraí, mar a liostaítear in Iarscríbhinn XXI [de Rialachán Uimh. 833/2014], ach amháin más féidir a shuí go ngintear, leis na hearraí sin, ioncam suntasach [ar son Chónaidhm na Rúise] astu agus go gcuimsítear, ar an gcaoi sin, a cuid gníomhaíochtaí i ndíchobhsú staid na hÚcráine?
2.
Más freagra diúltach a thabharfar ar an gcéad cheist: An bhfuil Airteagal 3i(3ad) de Rialachán [833/2014] arna leasú le Rialachán [2023/2878] le léiriú sa chaoi, maidir le clárú feithicle a bhí ar chríoch an Aontais an 19 Nollaig 2023 a cheadaítear faoin bhforáil sin, go bhfuil feidhm ag an bhforáil sin chomh maith i leith mótarfheithicil nach gcumhdaítear le hAirteagal 3i(3ab) nó (3ac) de Rialachán (AE) Uimh. 833/2014 agus a bhfuil cosc ar a n‑allmhairiú nó a n‑aistriú isteach san Aontas faoi Airteagal 3i(1) de Rialachán (AE) Uimh. 833/2014 agus nach mór don údarás custaim atá inniúil, d’ainneoin an toirmisc sin, urghabháil na feithicle atá i gceist a chur ar fionraí?’
Na ceisteanna a tharchuirtear le haghaidh réamhrialú
An chéad cheist
17
Lena céad cheist, fiafraíonn an chúirt a rinne an tarchur, go bunúsach, an bhfuil Airteagal 3i(1) de Rialachán Uimh. 833/2014, arna leasú le Rialachán 2022/576, le léiriú sa chaoi go bhfuil feidhm ag an toirmeasc ar cheannach, allmhairiú nó aistriú, san Aontas Eorpach, a leagtar síos san fhoráil sin, maidir leis na hearraí uile a thagann faoi chóid AC dá dtagraítear in Iarscríbhinn XXI, arna leasú le Rialachán 2022/1904, a ghabhann leis an Rialachán sin, gan é a bheith riachtanach a fháil amach, le haghaidh gach oibríochta, ina haonar, an ngintear ioncam suntasach ar son Chónaidhm na Rúise leis an gceannach, leis an allmhairiú nó leis an aistriú lena mbaineann.
18
Maidir le raon feidhme Airteagal 3i(1) de Rialachán Uimh. 833/2014, arna leasú le Rialachán 2022/576, de réir cásdlí socair, agus foráil de dhlí an Aontais á léiriú, is gá machnamh a dhéanamh ní hamháin ar fhoclaíocht na forála sin ach ar an gcomhthéacs ina bhfuil sí agus ar na cuspóirí a shaothraítear leis na rialacha a bhfuil sí mar chuid díobh freisin (breithiúnais an 17 Samhain 1983, Merck, 292/82, EU:C:1983:335, mír 12, agus an 13 Márta 2025, PKK v an Chomhairle, C‑72/23 P, EU:C:2025:182, mír 51 agus an cásdlí dá dtagraítear).
19
Ó thaobh fhocail na forála sin, earraí a ghineann ioncam suntasach don Rúis agus ar an gcaoi sin lena gcumasaítear a gníomhaíochtaí chun staid na hÚcráine a dhíchobhsú, mar a liostaítear in Iarscríbhinn XXI de Rialachán Uimh. 833/2014, arna leasú le Rialachán 2022/1904, leagtar amach inti go mbeidh toirmeasc ar na hearraí sin a cheannach, a allmhairiú nó a aistriú, go díreach nó go hindíreach isteach san Aontas, más i gCónaidhm na Rúise a thionscnaítear iad nó más ón Rúis a onnmhairíodh iad.
20
Tagraíonn an chúirt a rinne an tarchur, ina hiarraidh ar réamhrialú, d’éagsúlachtaí idir na leaganacha teanga éagsúla den fhoráil sin.
21
Go háirithe, mar a thugann an chúirt sin dá haire, d’fhéadfaí na leaganacha Gearmáinise agus Ollainnise den fhoráil sin a thuiscint sa chaoi go gcaithfear, ina theannta sin, ioncam ar son Chónaidhme na Rúise a ghiniúint go nithiúil le hoibríocht a bhaineann le hearraí arna liostú in Iarscríbhinn XXI de Rialachán Uimh. 833/2014, arna leasú le Rialachán 2022/1904, ionas go dtiocfadh sí faoin toirmeasc arna leagan síos leis an bhforáil sin. Os a choinne sin, ní inléite leaganacha teanga eile ar nós na leaganacha Spáinnise, Béarla agus Fraincise mar sin.
22
I dtaca leis sin, ní mór a thabhairt chun cuimhne, de réir chásdlí socair na Cúirte, nach bhféadfar an fhoclaíocht arna húsáid i leaganacha teanga d’fhoráil de dhlí an Aontais a bheith ina bunús aonair le léiriú ar an bhforáil sin ná tús áite dóibh ar leaganacha teanga eile. Ní mór forálacha dhlí an Aontais a léiriú agus a chur i bhfeidhm go haonfhoirmeach i bhfianaise na leaganacha go léir a dréachtaíodh i dteangacha uile an Aontais. Mar sin, i gcás éagsúlacht idir na leaganacha teanga de théacs de dhlí an Aontais, ní mór an fhoráil atá i gceist a léiriú trí thagairt a dhéanamh do leagan amach ginearálta agus do chuspóir na reachtaíochta ar cuid di í (breithiúnais an 27 Deireadh Fómhair 1977, Bouchereau, 30/77, EU:C:1977:172, mír 14 agus an 27 Samhain 2025, Svema Trade, C‑567/24, EU:C:2025:920, mír 23).
23
Dá bhrí sin, ó thaobh chomhthéacs Airteagal 3i(1) de Rialachán Uimh. 833/2014, arna leasú le Rialachán 2022/576, bhí deis ag an gCúirt a thabhairt chun cuimhne cheana féin go bhféachtar trí Rialachán 833/2014, i gcomhréir le hAirteagal 215 CFAE, leis na bearta riachtanacha a ghlacadh le héifeacht a thabhairt do Chinneadh 2014/512 (breithiúnas an 28 Márta 2017, Rosneft, C‑72/15, EU:C:2017:236, mír 141), mar atá de réir aithris 2 de Rialachán 2022/576 chomh maith. Chuige sin, earraí a ghineann ioncam suntasach don Rúis agus ar an gcaoi sin lena gcumasaítear a gníomhaíochtaí chun staid na hÚcráine a dhíchobhsú, foráiltear le hAirteagal 4k(1) de Chinneadh 2014/512, arna leasú le Cinneadh 2022/578, nach mbeidh toirmeasc ar na hearraí sin a cheannach, a allmhairiú nó a aistriú, go díreach nó go hindíreach isteach san Aontas, más sa Rúis a thionscnaítear iad nó más ón Rúis a onnmhairítear iad. Thairis sin, luaitear in Airteagal 4k(6) go ‘[nd]éanfaidh an tAontas na bearta is gá chun na nithe ábhartha atá le cumhdach leis an airteagal seo a chinneadh’.
24
De réir fhorálacha Airteagal 4k, mar chuid den scéim arna tabhairt isteach leis an airteagal sin, is féidir leis an Aontas na hearraí a chinneadh nach mór a mheas go ngintear ioncam suntasach ar son Chónaidhm na Rúise de dheasca a gceannaithe, a n‑allmhairithe nó a n‑aistrithe agus, dá bhrí sin, nach mór dóibh teacht faoin toirmeasc a leagtar síos in Airteagal 4k(1) de Chinneadh 2014/512, arna leasú le Cinneadh 2022/578 agus in Airteagal 3i(1) de Rialachán Uimh. 833/2014, arna leasú le Rialachán 2022/576, mar sin.
25
Dá bhrí sin, ní chuirtear toirmeasc le hAirteagal 3i(1) de Rialachán Uimh. 833/2014, arna leasú le Rialachán 2022/576, ar cheannach, allmhairiú nó aistriú earraí amach san Aontas Eorpach ach amháin i gcás ina ngintear ioncam suntasach ar son Chónaidhm na Rúise le hoibríocht den sórt sin ina haonar. Toirmisctear leis an bhforáil sin gach oibríocht a bhaineann le ceann de na hearraí arna liostú in Iarscríbhinn XXI de Rialachán Uimh. 833/2014, arna leasú le Rialachán 2022/1904.
26
Tacaítear leis an léiriú sin trí na heisceachtaí ón toirmeasc dá bhforáiltear in Airteagal 3i(1) de Rialachán Uimh. 833/2014, arna leasú le Rialachán 2022/576, atá ann de bharr Airteagal 3i de mhír 3a a chur le Rialachán 2022/1904 agus míreanna 3aa agus 3ab le Rialachán 2023/2878. Go deimhin, de réir an chéad cheann de na heisceachtaí sin, níl feidhm ag an toirmeasc dá bhforáiltear in Airteagal 3i(1) de Rialachán Uimh. 833/2014, arna leasú le Rialachán 2022/576, inter alia, maidir le ceannacháin sa Rúis atá riachtanach le haghaidh úsáid phearsanta náisiúnaigh na mBallstát agus baill dá neasteaghlaigh. A dhála sin, féadfaidh údaráis inniúla na mBallstáit de réir na n‑eisceachtaí eile, ar dtús, earraí a cheadú atá beartaithe le haghaidh úsáid phearsanta ag daoine nádúrtha atá ag taisteal chuig an Aontas nó ag baill dá neasteaghlaigh amháin, atá teoranta d’earraí pearsanta ar leis na daoine aonair sin iad agus ar léir nach bhfuil siad ceaptha lena ndíol agus, anuas air sin, a údarú go dtiocfaidh feithicil isteach san Aontas nach bhfuil ceaptha lena díol agus atá faoi úinéireacht saoránaigh Ballstáit nó baill neasteaghlaigh a bhfuil cónaí air sa Rúis agus a thiomáineann an fheithicil san Aontas le haghaidh úsáid phearsanta agus lena haghaidh sin amháin.
27
Dá mba rud é nach mbeadh an toirmeasc infheidhme a leagtar síos in Airteagal 3i(1) den Rialachán sin, arna leasú le Rialachán 2022/576, ach amháin i gcás ina mbeadh ioncam suntasach inghinte ar son Chónaidhm na Rúise, i bhfianaise a tréithe, leis an gceannach, leis an allmhairiú nó leis an aistriú lena mbaineann, ina n‑aonar, ní bheadh foráil le déanamh do na heisceachtaí sin. Go deimhin, baineann siad, ar an gcéad dul síos, le hearraí arna gceannach sa Rúis atá riachtanach le haghaidh úsáid phearsanta náisiúnaigh na ndaoine nádúrtha lena mbaineann. Cuirtear i dtreis leis an gceanglas sin gur earraí iad sin a thugtar bunriachtanas síos dóibh ina leith sin, gan aon só-earra nó aon earra os cionn an mheánluacha a chur san áireamh, lenar féidir a leithéid d’ioncam a ghiniúint mar sin. Ar an dara dul síos, caithfidh gur leis na daoine nádúrtha lena mbaineann na hearraí a thagann faoi na heisceachtaí sin agus go bhfuil a n‑allmhairiú teoranta dá n‑earraí pearsanta agus d’earraí ar follasach nach bhfuil siad ceaptha lena ndíol. Dá bhrí sin, baineann na heisceachtaí sin le hoibríochtaí nach bhfuil a leithéid d’ioncam inghinte leo de réir a gcineáil féin.
28
Tríd an gcuspóir faoina dtugtar leis an reachtaíocht is cuid an fhoráil sin di chomh maith, tacaítear le léiriú ar dá réir a bhfuil feidhm ag an toirmeasc a leagtar síos in Airteagal 3i(1) de Rialachán Uimh. 833/2014, arna leasú le Rialachán 2022/576, maidir le gach earra a liostaítear in Iarscríbhinn XXI den Rialachán sin, arna leasú le Rialachán 2022/1904, gan é a bheith riachtanach a fháil amach, le haghaidh gach oibríochta, ina haonar, an ngintear ioncam suntasach ar son Chónaidhm na Rúise leis an gceannach, leis an allmhairiú nó leis an aistriú lena mbaineann.
29
Go deimhin, de réir aithris 2 de Rialachán Uimh. 833/2014, féachtar tríd an Rialachán sin le bearta sriantacha breise a chur i bhfeidhm ‘d’fhonn costas ghníomhaíochtaí na Rúise lena mbaintear an bonn d’iomláine chríochach, de cheannasacht agus de neamhspleáchas na hÚcráine a mhéadú agus chun réiteach síochánta ar an ngéarchéim a chur chun cinn’.
30
Thairis sin, mar a tugadh chun cuimhne i mír 23 den bhreithiúnas seo, is é cuspóir do Rialachán Uimh. 833/2014, arna leasú le Rialachán 2022/576, na bearta is gá a ghlacadh chun éifeacht a thabhairt do Chinneadh 2014/512. I ndáil leis sin, ní mór a thabhairt faoi deara, de réir aithris 6 de Chinneadh 2022/578, arna leasú le Cinneadh 2014/512, gurbh iomchuí, i bhfianaise thromchúis na staide, agus mar fhreagra ar an bhfogha míleata arna thabhairt ag Cónaidhm na Rúise faoin Úcráin, bearta sriantacha breise a thabhairt isteach a bhaineann, inter alia, le ‘srianta breise a thabhairt isteach ar allmhairiú earraí áirithe arna n‑onnmhairiú ag an Rúis nó de thionscnamh na Rúise’ a thabhairt isteach.
31
Is iomchuí ar mhaithe lena leithéide de chuspóirí a bhaint amach go héifeachtach an toirmeasc a chur i bhfeidhm dá bhforáiltear in Airteagal 3i(1) den Rialachán sin, arna leasú le Rialachán 2022/576, maidir le haon earra a thagann faoi chóid AC dá dtagraítear in Iarscríbhinn XXI den Rialachán sin, arna leasú le Rialachán 2022/1904, cé, os a choinne sin, go mbainfí an bonn as cur i bhfeidhm na gcuspóirí sin dá gcuirfí an cur i bhfeidhm sin faoi choinníoll dearbhú go ngintear ioncam suntasach ar son Chónaidhm na Rúise leis an earra lena mbaineann, ina aonar.
32
I bhfianaise na mbreithnithe roimhe seo, an freagra atá le tabhairt ar an gcéad cheist ná go bhfuil Airteagal 3i(1) de Rialachán Uimh. 833/2014, arna leasú le Rialachán 2022/576, le léiriú sa chaoi go bhfuil feidhm ag an toirmeasc ar cheannach, allmhairiú nó aistriú, san Aontas Eorpach, a leagtar síos san fhoráil sin, maidir leis na hearraí uile a thagann faoi chóid AC dá dtagraítear in Iarscríbhinn XXI den Rialachán sin, arna leasú le Rialachán 2022/1904, gan é a bheith riachtanach a fháil amach, le haghaidh gach oibríochta, ina haonar, an ngintear ioncam suntasach ar son Chónaidhm na Rúise leis an gceannach, leis an allmhairiú nó leis an aistriú lena mbaineann.
An dara ceist
33
Lena dara ceist, fiafraíonn an chúirt a rinne an tarchur, go bunúsach, an bhfuil Airteagal 3i(3ad) de Rialachán Uimh. 833/2014, arna leasú le Rialachán 2023/2878, le léiriú sa chaoi go bhfuil feidhm ag an gcumhacht, dá bhforáiltear san fhoráil sin, chun feithicil a chlárú i mBallstát atá ar chríoch an Aontais an 19 Nollaig 2023 cheana féin, maidir le feithiclí atá sa chríoch sin ar an dáta céanna de shárú ar an toirmeasc dá bhforáiltear in Airteagal 3i(1) de Rialachán Uimh. 833/2014, arna leasú le Rialachán 2022/576, chomh maith.
34
Ba cheart a thabhairt faoi deara, i ndáil leis sin, nach é is cuspóir d’Airteagal 3i(3ad) de Rialachán Uimh. 833/2014, arna leasú le Rialachán 2023/2878, eisceacht a thabhairt isteach ón toirmeasc a leagtar síos in Airteagal 3i(1). Is léir ó fhocail mhír (3ad) féin nach mbaineann sé le ceannach, allmhairiú ná aistriú feithicle isteach san Aontas ach le clárú na feithicle sin amháin.
35
Dá bhrí sin, ní féidir feidhm a bheith ag an gcumhacht a thugtar le hAirteagal 3i(3ad), maidir le clárú feithiclí atá ar chríoch an Aontais cheana féin an 19 Nollaig 2023, in aon chás, ach amháin maidir le feithiclí atá sa chríoch sin mar thoradh ar shárú ar an toirmeasc a leagtar síos in Airteagal 3i(1) de Rialachán Uimh. 833/2014, arna leasú le Rialachán 2022/576.
36
I bhfianaise an mhéid sin roimhe seo, an freagra atá le tabhairt ar an dara ceist ná go bhfuil Airteagal 3i(3ad) de Rialachán Uimh. 833/2014, arna leasú le Rialachán 2023/2878, le léiriú sa chaoi nach bhfuil feidhm ag an gcumhacht, dá bhforáiltear san fhoráil sin, ar fheithicil a chlárú i mBallstát atá ar chríoch an Aontais an 19 Nollaig 2023 cheana féin, maidir le feithiclí atá sa chríoch sin ar an dáta céanna de shárú ar an toirmeasc a leagtar síos in Airteagal 3i(1) de Rialachán Uimh. 833/2014, arna leasú le Rialachán 2022/576.
Costais
37
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Cúigiú Dlísheomra) mar seo a leanas:
1.
Maidir le hAirteagal 3i(1) de Rialachán (AE) Uimh. 833/2014 ón gComhairle an 31 Iúil 2014 a bhaineann le bearta sriantacha i bhfianaise ghníomhaíochtaí na Rúise i ndíchobhsú staid na hÚcráine, arna leasú le Rialachán (AE) 2022/576 ón gComhairle an 8 Aibreán 2022,
ní mór léiriú a dhéanamh mar seo a leanas:
tá feidhm ag an toirmeasc ar cheannach, allmhairiú nó aistriú, san Aontas Eorpach, a leagtar síos san fhoráil sin, maidir leis na hearraí uile a thagann faoi chóid Ainmníochta Comhcheangailte dá dtagraítear in Iarscríbhinn XXI den Rialachán sin, arna leasú le Rialachán (AE) 2022/1904 ón gComhairle an 6 Deireadh Fómhair 2022, gan é a bheith riachtanach a fháil amach, le haghaidh gach oibríochta, ina haonar, an ngintear ioncam suntasach ar son Chónaidhm na Rúise leis an gceannach, leis an allmhairiú nó leis an aistriú lena mbaineann.
2.
Maidir le hAirteagal 3i(3ad) de Rialachán Uimh. 833/2014, arna leasú le Rialachán (AE) 2023/2878 ón gComhairle, an 18 Nollaig 2023,
ní mór léiriú a dhéanamh mar seo a leanas:
níl feidhm ag an gcumhacht, dá bhforáiltear san fhoráil sin, chun feithicil a chlárú i mBallstát atá ar chríoch an Aontais an 19 Nollaig 2023 cheana féin, maidir le feithiclí atá sa chríoch sin ar an dáta céanna de shárú ar an toirmeasc a leagtar síos in Airteagal 3i(1) de Rialachán Uimh. 833/2014, arna leasú le Rialachán 2022/576.
[Sínithe]
(
*1
)	Teanga an cháis: an Ghearmáinis.